লিস্টন জাদুতে বেঙ্গালুরু বধ, শৃঙ্গজয়ের আরও কাছে মোহনবাগান

কলকাতা: মোহনবাগান সুপার জায়ান্ট (Mohun Bagan SG) যদি এ মরসুমে আইএসএল (ISL 2024-25) লিগ-শিল্ড জেতে, তার নেপথ্যে গুরুত্বপূর্ণ ভূমিকা থাকবে ২৭ জানুয়ারির বেঙ্গালুরু (Bengaluru FC) ম্যাচের। বিশেষভাবে কৃতিত্ব দিতে হবে লিস্টন কোলাসোকে। ফুটবল দলগত খেলা হলেও এদিন সুনীল ছেত্রীর দলকে হারিয়ে দিল তাঁর একটা বিশ্বমানের ভলি। ১৮ ম্যাচে ৪০ পয়েন্ট নিয়ে আইএসএল শৃঙ্গ জয়ের আরও কাছে চলে গেল হোসে মোলিনার দল।

গত বছর সেপ্টেম্বরে বেঙ্গালুরুর মাঠে ৩-০ হেরে এসেছিল সবুজ-মেরুন। সোমবার এক তো তার বদলা নেওয়ার ছিল, সেই সঙ্গে আগের দুই ম্যাচ ড্র করায় আজ জেতার চাপ ছিল প্রবল। হার কিংবা ড্র মানেই দ্বিতীয়, তৃতীয় স্থানে থাকা দলগুলিকে ‘আশকারা’ দিয়ে ফেলা। লিস্টনের জন্যই এল পুরো তিনি পয়েন্ট।

আরও পড়ুন: স্মৃতিই সেরা! ঘোষণা করল আইসিসি

বেঙ্গালুরু কোচ জেরার্ড জারাগোজা ম্যাচ শেষে হতাশা মিশ্রিত মুচকি হাসি হাসছিলেন। ভাগ্যকে দোষ দেওয়া ছাড়া তাঁর কিছুই করার নেই। কারণ এদিন বেশি ভালো খেলেছে তাঁর দলই। দুই অর্ধেরই শেষ লগ্নে দুটি চমৎকার গোলের সুযোগ এসে গিয়েছিল বেঙ্গালুরুর। কিন্তু প্রথমার্ধে সুনীল ছেত্রী এবং দ্বিতীয়ার্ধে রাহুল ভেকে অবিশ্বাস্যভাবে তা নষ্ট করেন।

৭০ মিনিট পর্যন্ত কোনও গোল হয়নি। সাইডলাইনে মাঠে নামার অপেক্ষা করছিলেন জেসন কামিংস এবং আশিক কুরুনিয়ন। লিস্টনকে তুলে আশিককে নামাতে যাচ্ছিলেন মোলিনা। সেই সময়ই ঝলসে উঠল গোয়ানিজ উইঙ্গারের ডান পা। বক্স থেকে ছিটকে আসা বলে ২০ গজ দূর থেকে জোরালো ভলি করলেন, বল আছড়ে পড়ল জালে। তবে লিস্টন নয়, এদিন মাঝমাঠে দুর্দান্ত পারফরম্যান্স করে ম্যাচের সেরা হলেন আপুইয়া।